text: Caragols amb cranca | Cuina de Menorca
  Caragols amb cranca ©Oriol Aleu
  1 kg caragols purgats • 1/2 kg crancs i boques (pinces i potes grosses) • 1 manat d'herbes per a sopa • 1/2 pebrot verd • 1 ceba • 3 tomàquets madurs • 2 alls • 2 dl vi blanc • 1 bitxo • 4 cullerades d'oli d'oliva
  1. La nit anterior, renteu els caragols i poseu-los en una cassola a coure a foc lent durant 30 minuts amb el manat d'herbes, 1 culleradeta de sal i coberts amb aigua freda. Deixeu-los refredar en la mateixa aigua.
  2. Talleu els crancs en dos. Peleu i piqueu molt fi la ceba i els alls. Piqueu també el pebrot i el tomàquet.
  3. Escalfeu l'oli en un tià i feu un sofregit amb les verdures picades. Coeu-ho a foc lent durant 15 minuts i afegiu-hi el bitxo, els crancs i les boques. Saleu, mulleu amb el vi i coeu a foc viu durant 10 minuts més.
  4. Coleu els caragols, incorporeu-los a la salsa juntament amb un cullerot del seu brou i deixeu-los coure 10-15 minuts a foc viu, retireu-los i deixeu-los refredar a temperatura ambient per consumir-los al dia següent.
  El cargols amb cranca, s'elaboraven amb crancs peluts, una espècie avui en dia protegida. Altres la preparen amb cranca (cabra) –d'aquí el nom del plat– i fan una picada amb les seves tripes, cosa que li dóna molt sabor. També hi ha qui empra una llesca de pa de pagès ben torrada per espessir la salsa.
  Recepta de cargols amb cranca original del llibre Menorca. Gastronomia i cuina. Triangle Postals. Foto: Oriol Aleu